
    ΠΕΙΡΑΙΑΣ 10/11/2026, Α.Π: 117


ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΣΥΛΛΟΓΟΥΣ ΓΟΝΕΩΝ & ΚΗΔΕΜΟΝΩΝ 

Να καλυφθούν εδώ και τώρα όλα τα κενά!
[bookmark: _GoBack]
Έφτασε ο Νοέμβρης και στα σχολεία του Πειραιά εξακολουθούν να υπάρχουν εκατοντάδες κενά εκπαιδευτικών. Σύμφωνα με τα επίσημα στοιχεία τόσο στην Ειδική Αγωγή όσο και στη Γενική Εκπαίδευση, οι αριθμοί δεν αφήνουν περιθώρια για δικαιολογίες. 
Ενδεικτικά:
 430 κενά στην Παράλληλη Στήριξη και 8 στα Τμήματα Ένταξης.
 35 κενά σε εκπαιδευτικούς ειδικοτήτων και 24 κενά σε εκπαιδευτικούς Αγγλικών και Γαλλικών.
 3 κενά σε Ζώνες Εκπαιδευτικής Προτεραιότητας (ΖΕΠ).
Σε όλα αυτά έρχονται να προστεθούν και τα δεκάδες κενά σε ΕΒΠ, σχολικούς νοσηλευτές και ΕΕΠ.
Η κατάσταση αυτή δεν μπορεί να συνεχιστεί. Δεν μπορεί να περνούν εβδομάδες  χωρίς να καλύπτονται οι εκπαιδευτικές ανάγκες των μαθητών. Δεν μπορεί Νοέμβρη μήνα τα ολοήμερα να εξακολουθούν να υπολειτουργούν, καθώς η έλλειψη εκπαιδευτικών δεν επιτρέπει την πλήρη και ουσιαστική λειτουργία τους.
Πίσω από τους αριθμούς υπάρχουν παιδιά που περιμένουν!
Περιμένουν να έχουν, επιτέλους, την υποστήριξη που χρειάζονται για να συμμετέχουν ισότιμα στην εκπαιδευτική διαδικασία. Και δεν την έχουν! Περιμένουν να πάψουν να στερούνται μαθήματα δημιουργίας, έκφρασης και φαντασίας, που είναι εξίσου σημαντικά για την ολόπλευρη ανάπτυξή τους. Τα παιδιά έχουν δικαίωμα στην τέχνη, στον πολιτισμό, στον αθλητισμό, στην πληροφορική, στις ξένες γλώσσες. Έχουν δικαίωμα σε ένα σχολείο που καλλιεργεί τη σκέψη, τη δημιουργικότητα, τη συνεργασία και την προσωπικότητά τους.
Η ευθύνη ανήκει στην Κυβέρνηση και στο Υπουργείο Παιδείας. Τα κενά είναι γνωστά, οι ανάγκες των σχολείων είναι γνωστές και παρ' όλα αυτά οι αναγκαίες προσλήψεις καθυστερούν, γεγονός καθόλου τυχαίο. Είναι επιλογή της κυβέρνησης να αφήνει τα σχολεία υποστελεχωμένα, υποβαθμίζοντας έτσι το δημόσιο σχολείο και ενισχύοντας συνειδητά την ιδιωτική εκπαίδευση, αφού ωθεί τις οικογένειες που έχουν τη δυνατότητα να αναζητούν εκτός δημόσιου σχολείου όσα αυτό δεν τους παρέχει.
Απαιτούμε εδώ και τώρα:
 Να καλυφθούν όλες οι ανάγκες σε Παράλληλη Στήριξη με βάση τις πραγματικές ανάγκες κάθε μαθητή.
 Να στελεχωθούν όλα τα Τμήματα Ένταξης.
 Να καλυφθούν όλα τα κενά στους εκπαιδευτικούς ειδικοτήτων ώστε να πραγματοποιούνται κανονικά όλα τα μαθήματα. 
 Να προσληφθεί το αναγκαίο Ειδικό Βοηθητικό Προσωπικό ,οι σχολικοί νοσηλευτές και το Ειδικό Εκπαιδευτικό Προσωπικό.
 Καμία περικοπή στα ολοήμερα και άμεση στελέχωσή τους. 

Η μόρφωση όλων των παιδιών είναι υπόθεση όλων μας!

